แนะซื้อแบงก์-น้ำ-ไฟฟ้า
KBANK-TISCO-TTW-EGCO ‘หุ้นกลุ่มน้ำมัน’รอลุ้นครึ่งปีหลัง
18 พ.ค. 2555

KBANK-TISCO-TTW-EGCO ‘หุ้นกลุ่มน้ำมัน’รอลุ้นครึ่งปีหลัง 
นักวิเคราะห์ชี้ช่วงนี้หากหุ้นปรับลงเป็นจังหวะทยอยเก็บหุ้นแบงก์ใหญ่ ส่วนพลังงานรอจีนกระตุ้นเศรษฐกิจครึ่งปีหลัง 
น.ส.กิตติมา สัตยพันธ์ ผู้อำนวยการอาวุโส สายงานวิจัย บริษัทหลักทรัพย์ (บล.) ไทยพาณิชย์ กล่าวในงานสัมมนาหัวข้อ “เทคนิคเลือกหุ้นดี-เด่น-ดัง กลุ่มธนาคารและพลังงาน” ในงานมันนี่ เอ็กซ์โป 2012 ว่า หุ้นธนาคารพาณิชย์ตอนนี้หากดัชนีปรับฐานลงยังคงแนะนำให้ทยอยเข้าสะสมได้ หรือถ้ามีติดพอร์ตอยู่แล้วก็ให้ถือไปก่อน โดยเฉพาะธนาคารพาณิชย์ขนาดใหญ่ เพราะกลุ่มธนาคารพาณิชย์ยังได้ประโยชน์จากการฟื้นตัวของเศรษฐกิจ การลงทุน และการบริโภคภายในประเทศอย่างต่อเนื่อง 
ทั้งนี้ แนะนำธนาคารกสิกรไทย (KBANK) เพราะปีนี้น่าจะมีอัตราการเติบโตของกำไรสูงถึง 40% และเป็นธนาคารที่มีโครงสร้างเด่นชัดในเรื่องธุรกิจขนาดกลางและขนาดย่อม (เอสเอ็มอี) อีกทั้งเป็นธนาคารที่มีความเฉพาะตัว โดยเริ่มเห็นผลจากการเก็บค่าธรรมเนียมมากขึ้นหลังลงทุนปรับปรุงเทคโนโลยี ให้ราคาที่ 183 บาท ส่วนธนาคารเล็กแนะนำบริษัท ทิสโก้ไฟแนนเชียลกรุ๊ป (TISCO) ซึ่งจะได้พอร์ตสินเชื่อรถยนต์ที่โตขึ้นตามการเติบโตของยอดการผลิตรถยนต์
นายธนัทเทพ จันทรกานต์ ผู้ช่วยกรรมการผู้อำนวยการ บล.บัวหลวง กล่าวว่า ระยะสั้นภายใน 1-3 เดือนนี้ยังไม่ใช่จังหวะลงทุนของหุ้นกลุ่มพลังงานด้านปิโตรเคมี น้ำมัน และถ่านหิน เนื่องจากปัจจัยการชะลอตัวความต้องการน้อย ทั้งจากสหรัฐ ยุโรป และจีน ที่ต่างยังต้องเผชิญกับภาวะเศรษฐกิจที่ชะลอตัว แต่นักลงทุนสามารถลงทุนกลุ่มพลังงานด้านกลุ่มโรงไฟฟ้าหรือกลุ่มสาธารณูปโภคได้ เพราะจะอิงกับอัตราการใช้ไฟ การปรับโครงสร้างพลังงานของรัฐบาล และการเพิ่มขึ้นของอัตราเงินเฟ้อ แนะนำหุ้นบริษัท ผลิตไฟฟ้า (EGCO) และบริษัท น้ำประปาไทย (TTW) เพราะเป็น 2 บริษัทที่ราคายังพอปรับขึ้นได้อีก ขณะที่มีผลประกอบการที่น่าสนใจ
แต่หากมองระยะยาว 6 เดือนขึ้นไปจะกลับมาเป็นโอกาสของหุ้นกลุ่มพลังงาน ปิโตรเคมีและพลังงานได้ เพราะเชื่อว่าประเทศจีนต้องออกมาตรการอย่างใดอย่างหนึ่งมากระตุ้นเศรษฐกิจ อีกทั้งจะเริ่มกลับมาเก็บสต๊อกด้านพลังงานทั้งน้ำมันและถ่านหินอีกครั้ง หลังเพิ่งนำสต๊อกเก่าตั้งแต่ปลายปีก่อนมาใช้ในช่วงครึ่งปีแรกนี้
นอกจากนั้น ได้แนะนำหุ้นบริษัท ปตท. (PTT) เพราะมีความผันผวนด้านปัจจัยพื้นฐานของพลังงานน้อยกว่าตัวอื่น เช่น ความผันผวนของราคาน้ำมัน หรือได้รับผลกระทบจากผู้ผลิตรายใหม่ของโรงกลั่น และบริษัท พีทีที โกลบอล เคมิคอล (PTTGC) และบริษัท บ้านปู (BANPU)
นายสมพล เกียรติไพบูลย์ ประธานคณะกรรมการตลาดหลักทรัพย์แห่งประเทศไทย (ตลท.) กล่าวว่า ช่วงนี้นักลงทุนควรลงทุนอย่างระมัดระวัง แม้ปัญหาวิกฤตหนี้ในยุโรปจะส่งผลต่อภาพรวมตลาดหุ้นไทยไม่มาก แต่ก็อาจจะกระทบกับผลประกอบการ บจ.บางกลุ่ม ซึ่งส่วนใหญ่ผลประกอบการไตรมาสแรกออกมาดี แต่ก็ต้องติดตามดูสถานการณ์ในช่วงไตรมาส 2 ด้วย